സ്റ്റീഫൻസ് പാസേജ്

സ്റ്റീഫൻസ് പാസേജ് അമേരിക്കൻ ഐക്യനാടുകളിലെ സംസ്ഥാനമായ അലാസ്കയുടെ തെക്കുകിഴക്കൻ മേഖലയിൽ സ്ഥിതിചെയ്യുന്ന അലക്സാണ്ടർ ദ്വീപസമൂഹത്തിലെ ഒരു ചാനലാണ്. പടിഞ്ഞാറ് വശത്ത് അഡ്മിറൽറ്റി ദ്വീപിനും കിഴക്കുവശത്തായി, അലാസ്ക പ്രധാന ഭൂഭാഗത്തിനും ഡഗ്ലസ് ദ്വീപിനും ഇടയിലായി സ്ഥിതിചെയ്യുന്ന ഇതിന് ഏകദേശം 170 കിലോമീറ്റർ (105 മൈൽ) നീളമുണ്ട്. അലാസ്കയുടെ തലസ്ഥാനമായ ജുന്യൂ ഇതിൻറെ വടക്കേയറ്റത്തിനടുത്ത് ഗാസ്റ്റിനോ ചാനലിലാണ്. 1794-ൽ ജോർജ്ജ് വാൻകൂവർ ഒരുപക്ഷേ സർ ഫിലിപ്പ് സ്റ്റീഫൻസിൻ്റെ പേരിൽ ഇത് സ്റ്റീഫൻസ് പാസേജ് എന്ന് നാമകരണം ചെയ്തു. ജോർജ്ജ് വാൻകൂവറിൻ്റെ 1791-95 പര്യവേഷണ വേളയിൽ എച്ച്എംഎസ് ഡിസ്കവറിയുടെ കപ്പിത്താനായിരുന്ന ജോസഫ് വിഡ്ബെ അതേ വർഷം തന്നെ ഇത് ആദ്യമായി പ്രമാണീകരിച്ചു. 1920-ൽ യുണൈറ്റഡ് സ്റ്റേറ്റ്സ് കോസ്റ്റ് ആൻഡ് ജിയോഡെറ്റിക് സർവ്വേയുടെ കപ്പലായ USC&GS എക്സ്പ്ലോററും രണ്ട് ചെറിയ കപ്പലുകളും ചേർന്ന് ഈ പാതയുടെ വ്യാപ്തി നിർണ്ണയിച്ചു.

 അവലംബം